**Vil lære hele Norge Apple**

**Apple-produkter blir stadig mer populære, og en Mac, iPad eller iPhone er blitt vanlig i flere og flere husstander. Det finnes forskjellige bruksområder og mange funksjoner, men ikke alle vet hvordan man kan utnytte disse. Men det ønsket fem studenter å gjøre noe med.**

For et år siden startet de [www.epletips.no](http://www.epletips.no), en e-læringsplattform hvor man kan lære seg å bruke sine Apple-produkter.

— Ideen bak Epletips er å nå ut til så mange som mulig med kunnskapen vi sitter inne med, sier Henrik Ruud, gründer og daglig leder.

I utgangspunktet skulle siden bestå av enkle tips et par ganger i uka, men det har utviklet seg til en komplett e-læringsplattform med tips, kurs og kommentarfelt.

**Prøve og feile**

Eple-gjengen har jobbet jevnt og trutt ved siden av fulltidsstudier for å komme dit de er i dag. Nettsiden har vært under konstant utvikling og læringskurven har vært bratt. Etter mye testing, prøving og feiling, lanserer de nå en ny og enklere nettside med bedre kursopplevelse.

— Vi har fått veldig mange gode tilbakemeldinger på tjenesten vår. Det vi biter oss merke i, er at de aller fleste medlemmene våre ikke har vokst opp med data og ikke har den samme intuisjonen som de på vår egen alder har. Derfor har vi forenklet, forenklet og forenklet for at opplevelsen skal bli så positiv som mulig, sier Ruud.

**Ønsker å hjelpe**

Epletips.no ble startet for å hjelpe de som er nye brukere av Mac, iPad og iPhone å komme i gang, samt å utnytte potensialet som ligger i Apple-produktene. Etter å holdt utallige én-til-én-kurs og drevet sitt eget IT-konsulentfirma, oppdaget Ruud at veldig mange hadde bruk for opplæring og at de ofte lurte på de samme tingene. Mange bruker flere titalls tusen på produktene sine, uten å vite om alt de faktisk kan gjøre. Ved å legge kursene på internett, kunne han plutselig nå ut til hele Norge.

— Kursene og informasjonen på nettsiden er veldig gode. Jeg er ikke helt ferdig med opplæringen ennå, men er snart ferdig med å rydde opp i Finder. Det ble en mye lettere oppgave etter at jeg brukte epletips sin bruksanvisning. Jeg må nok repetere litt, så det er flott at jeg har tilgang til kurset i ett helt år, sier Unni Thomassen, Epletips-medlem siden høsten 2014.

**Vil bli bedre**
I fremtiden ønsker Epletips-gjengen å bli enda bedre og å kunne tilby et større spekter med kurs. I begynnelsen av januar rundet de 1 000 medlemmer og er med nye nettsider klare for å ta i mot flere.

* Vi har som mål å gi alle i Norge med Apple-produkter en enklere eplehverdag, så alle er velkommen til oss, avslutter Ruud.

De nettbaserte kursene i Mac, iPad og iPhone finner du på www.epletips.no.